《闻倪尚书赴诏》
宋代·王迈

老倪昔以戆去国，时无一语为王留。自从医国失扁鹊，民之瘼矣矧可瘳。

满朝争慕舌为柔，忍耻戴天事世仇。间有一念及王事，祇能低头效楚囚。

汉家朝得一汲直，淮南即日干戈休。夷甫清谈倡薄俗，坐视平陆沉神州。

残寇六年污京汴，群鱼假息釜中游。陛下至仁一南北，天假机会忍不投。

顾盼左右求所倚，张仲孝友吾故侯。亟下一纸起高卧，明堂一柱清庙球。

书生闻诏喜不寐，江左有人吾何忧。翻思死者不可生，谁为中兴壮其猷。

未必军中有老范，且乞王所容居州。

作者简介：王迈(1184～1248) ，南宋诗人。字实之，一作贯之。自号臞轩居士。今福建仙游县园庄镇（旧称慈孝里）人。嘉定十年(1217)进士，经历南外睦宗院教授、漳州通判等职。为人刚直敢言，刘克庄曾以"策好人争诵，名高士责全"诗句相赠。后来他由于应诏直言，被台官弹劾而降职。淳□中，主持邵武军事务，死后追封为司农少卿。